Vil forby «babybokser» for uønskede barn
På et møte i forrige måned ba FNs komité for barnerettigheter Europaparlamentet om å sette saken på dagsorden. - Disse boksene krenker barns rettigheter. De hindrer samfunnet i å kartlegge sosiale problemer rundt slike saker, og i stedet for å tilby hjelp, forteller vi at det er greit å levere fra seg en baby og stikke av, mener den ungarske psykologen Maria Herczog i FNs komité for barnerettigheter, ifølge nyhetsbyrået AP. Hun sier praksisen oppfordrer kvinner til å føde barn uten medisinsk tilsyn. - Det er paradoksalt at det er greit for kvinner å gi opp barna sine ved å legge dem i en boks, men hvis de føder dem på sykehus, og deretter forlater dem, så er det straffbart. Det er omtrent 100 babybokser i Tyskland. Polen og Tsjekkia har flere enn 40 hver, mens Italia, Litauen, Russland og Slovakia har rundt ti hver. Det er to i Sveits, en i Belgia, og en under planlegging i Nederland. De siste årene har hundrevis av babyer blitt levert på denne måten. Det er anslått at ett til to barn blir levert i hver boks hvert år, men nøyaktige tall er ikke tilgjengelige, ifølge AP.Landene som har disse ordningene, begrunner det med at de redder liv. Den tyske presten Gabriele Stangl sier til AP at hun aldri vil glemme en grusom betroelse hun hørte i 1999. En kvinne fortalte at hun hadde blitt voldtatt. Hun ble gravid, og bar frem barnet. Deretter tok hun livet av det, og gravla det i en skog nær Berlin. Stangl forteller at hun bestemte seg for å gjøre noe for å hjelpe kvinner i slike desperate situasjoner. I årene etter overbeviste hun et sykehus i Berlin til å opprette byens første såkalte babyboks. Den oppvarmede boksen kan åpnes fra utsiden via en luke i en vegg på sykehuset. Her kan desperate foreldre anonymt etterlate uønskede barn. Da går alarmen inne i sykehuset, for å varsle personalet om at en baby er levert. - Moren har god tid til å forlate boksen uten at noen ser henne. Det viktigste er at barnet er på et trygt sted, sier Stangl. - Det er feil å tro at det bare er mødre som forlater disse barna. Vi har også grunn til å tro at de noen ganger blir tvunget til å levere fra seg barn de ville ha beholdt dersom denne muligheten ikke fantes, sier Herczog. Hun sier komiteen nå diskuterer saken med det europeiske parlamentet, og at de også ber de ulike landene som har disse boksene, og å fjerne dem.I et svarbrev fra flere tsjekkiske politikere kommer det frem at de er sterkt uenig i forslaget om å forby babyboksene. - Hensikten med disse boksene er å redde liv, og de har allerede reddet hundrevis av nyfødte. det er for å beskytte deres rett til å leve, står det i brevet ifølge AP. Samtidig viser angivelig statistikken at antall drepte barn ikke har blitt færre. Noan av foreldrene etterlater barna sammen med brev. «Jenta heter Sarah. Jeg har mange problemer, og et liv med Sarah er rett og slett ikke mulig» står det i et brev som ble etterlatt med en baby fra den tyske byen Lübeck i 2003. En annen baby skal ha blitt levert da den kunne sitte oppreist. En tredje kunne si «mamma». Tysklands helseminister vurderer nå andre muligheter. - Vi vil gjerne se på muligheten for at kvinner kan føde anonymt på en måte slik at barnet kan bli adoptert vekk, sier talsmann Christopher Steegmans på vegne av Helsedepartementet i Tyskland.
Hundrevis av desperate mødre har forlatt sine uønskede babyer i såkalte babybokser på sykehus i flere europeiske land de siste årene. Nå kan boksene bli fjernet.